CELEX: 32015D2182
Language: lt
Date: 2015-11-24 00:00:00
Title: 2015 m. lapkričio 24 d. Komisijos įgyvendinimo sprendimas (ES) 2015/2182 dėl Vokietijos pagal Europos Parlamento ir Tarybos direktyvą 2006/42/EB priimtos priemonės, kuria draudžiama tiekti rinkai tam tikro tipo naminių paukščių pešimo mašinas (pranešta dokumentu Nr. C(2015) 8086) (Tekstas svarbus EEE)

26.11.2015   
            
            
               LT
            
            
               Europos Sąjungos oficialusis leidinys
            
            
               L 309/13
            
         KOMISIJOS ĮGYVENDINIMO SPRENDIMAS (ES) 2015/2182
   2015 m. lapkričio 24 d.
   dėl Vokietijos pagal Europos Parlamento ir Tarybos direktyvą 2006/42/EB priimtos priemonės, kuria draudžiama tiekti rinkai tam tikro tipo naminių paukščių pešimo mašinas
   
      
         (pranešta dokumentu Nr. C(2015) 8086)
      
   
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gegužės 17 d. Europos Parlamento ir Tarybos direktyvą 2006/42/EB dėl mašinų, iš dalies keičiančią Direktyvą 95/16/EB (1), ypač į jos 11 straipsnio 3 dalį,
   kadangi:
   
               (1)
            
            
               pagal Direktyvos 2006/42/EB 11 straipsnio 2 dalyje nustatytą procedūrą Vokietija informavo Komisiją apie priemonę, kuria draudžiama tiekti rinkai RF-169 tipo naminių paukščių pešimo mašinas, kurias platina bendrovė „Fringo GmbH&Co.KG“ (Kurfürstendamm 96, 10709 Berlin);
            
         
               (2)
            
            
               priemonės imtasi dėl to, kad naminių paukščių pešimo mašinos neatitinka Direktyvos 2006/42/EB I priede nustatytų esminių sveikatos ir saugos reikalavimų;
            
         
               (3)
            
            
               Direktyvos 2006/42/EB I priedo 1.2.3 punkte „Paleidimas“ ir 1.2.4.1 punkte „Normalus stabdymas“ reikalaujama, kad mašinose būtų įrengtas valdymo įtaisas, neleidžiantis įvykti paleidimui be priežiūros arba netikėtam paleidimui ir užtikrinantis, kad operatorius galėtų bet kuriuo metu saugiai sustabdyti mašiną. Pešimo mašina turi lankstų tinklinį kabelį su lizdiniu kištuku, kuriame yra skirstomasis skydelis su apsauginiu liekamosios srovės įtaisu. Vadovaujantis naudojimo instrukcijomis, paleidimas pagal komandą ir normalus stabdymas atliekami įkišant kištuką į lizdą ir jį ištraukiant. Mašinoje nėra jungiklio;
            
         
               (4)
            
            
               Direktyvos 2006/42/EB I priedo 1.2.4.3 punkte „Avarinis stabdymas“ reikalaujama, kad mašinos turėtų vieną arba kelis avarinio stabdymo įtaisus, padedančius išvengti esančio arba gresiančio pavojaus. Kadangi lankstus tinklinis kabelis yra 3,4 m ilgio, jungiklio nėra ir mašiną galima sustabdyti tik ištraukiant kištuką iš lizdo, tiesioginio pavojaus galima išvengti tik naudojant mašinoje esantį avarinio stabdymo įtaisą;
            
         
               (5)
            
            
               Direktyvos 2006/42/EB I priedo 1.2.6 punkte „Energijos tiekimo gedimas“ reikalaujama, kad dėl energijos tiekimo pertrūkio, įjungimo po pertrūkio ar kitokio pobūdžio svyravimų mašinos nesukeltų pavojingų situacijų. Atkūrus energijos tiekimą, pešimo mašina iš karto įsijungia, dėl to gali kilti pavojinga situacija;
            
         
               (6)
            
            
               Direktyvos 2006/42/EB I priedo 1.3.7 punkte „Rizika, susijusi su judančiomis dalimis“ reikalaujama, kad mašinos leistų išvengti sąlyčio rizikos, dėl kurios galėtų įvykti nelaimingi atsitikimai, arba, jei rizika išlieka, jos privalo turėti apsaugus arba apsauginius įtaisus. Pešimo mašinos judančios pavaros dalys yra pasiekiamos per plunksnų išmetimo vamzdį viename mašinos šone ir iš mašinos apačios. Mašina nesustoja, kai atvartas yra pakeltas, todėl naudotojo kūno dalys gali susiliesti su besisukančiomis dalimis ir būti sužalotos;
            
         
               (7)
            
            
               Direktyvos 2006/42/EB I priedo 1.5.1 punkte „Elektros energijos tiekimas“ reikalaujama, kad mašinos būtų suprojektuotos, pagamintos ir sukomplektuotos taip, kad būtų išvengta arba būtų galima išvengti visų su elektra susijusių pavojų. Jungiamuosius laidus privalu pasirinkti taip, kad jie tiktų visoms naudojimo sąlygoms, būtų atsparūs išorės poveikiui ir mechaniniams įtempiams. Mašinose naudojami PVC kabeliai (H05VV-F ir 53 RVV 300/500 V) skirti labai lengvoms, lengvoms ir įprastoms apkrovoms, jie atsparūs laisvai krintantiems vandens lašams ir gali būti laikinai naudojami lauke. Naudojant mašinas pagal numatytą paskirtį, reikia atsižvelgti į jungiamųjų kabelių užliejimo ir didelės apkrovos galimybę, todėl jungiamasis kabelis laikomas nesaugiu;
            
         
               (8)
            
            
               Direktyvos 2006/42/EB I priedo 1.7.3 punkte „Mašinų ženklinimas“ reikalaujama, kad visos mašinos būtų matomai ir įskaitomai pažymėtos ir tokio ženklo nebūtų įmanoma panaikinti. Ant pešimo mašinos nėra nurodyti jos pagaminimo metai, o duomenų plokštelė ant mašinos nėra pritvirtinta patvariai. Ant variklio nenurodytas gamintojo serijos numeris ar atpažinties simbolis, gijų skaičius, taikytas (-i) standartas (-ai), temperatūros klasė/temperatūros ribinė vertė arba vardinės galios faktorius (-iai);
            
         
               (9)
            
            
               Komisija paragino bendrovę „Fringo GmbH&Co.KG“ pateikti pastabas dėl priemonės, kurios ėmėsi Vokietija. Atsakymo negauta;
            
         
               (10)
            
            
               išnagrinėjus Vokietijos institucijų pateiktus įrodymus, patvirtinta, kad RF-169 tipo naminių paukščių pešimo mašinos, kurias platina bendrovė „Fringo GmbH&Co.KG“ (Kurfürstendamm 96, 10709 Berlin), neatitinka Direktyvos 2006/42/EB 5 straipsnio 1 dalies a punkte nurodytų esminių sveikatos ir saugos reikalavimų ir dėl tokios neatitikties naudotojams kyla didelė rizika susižeisti. Todėl tikslinga priemonę, kurios ėmėsi Vokietija, laikyti pagrįsta,
            
         PRIĖMĖ ŠĮ SPRENDIMĄ:
   1 straipsnis
   Vokietijos taikoma priemonė, kuria draudžiama tiekti rinkai RF-169 tipo naminių paukščių pešimo mašinas, kurias platina bendrovė „Fringo GmbH&Co.KG“ (Kurfürstendamm 96, 10709 Berlin), yra pagrįsta.
   2 straipsnis
   Šis sprendimas skirtas valstybėms narėms.
   
      Priimta Briuselyje 2015 m. lapkričio 24 d.
      
         
            Komisijos vardu
         
         Elżbieta BIEŃKOWSKA
         
            Komisijos narė
         
      
   
   
      (1)  OL L 157, 2006 6 9, p. 24.